als_Latn dik_Latn sag_Latn
Transferimet e studimeve, afati i fundit të hënënPostuar më: 13 Mars 2015 09:00
Udhëzimi i fundit i Ministrisë së Arsimit u ka dhënë mundësinë studentëve të transferojnë studimet
Të gjithë studentët që janë në dilemë për universitetin që kanë zgjedhur në shtator të këtij viti, kanë mundësinë ta ndryshojnë atë me anë të transferimit të studimeve te një universitet tjetër. Afati i fundit për ta bërë këtë është dita e hënë, 16 mars 2015, datë e caktuar nga ministria me anë të udhëzimit të posaçëm për transferimin e studimeve.
Udhëzimi nr.5 i miratuar më datë 25 shkurt të këtij viti u jep mundësinë të gjithë studentëve të universiteteve shtetërore dhe private, ose ata që vijnë nga jashtë vendit që të transferohen në universitetet private shqiptare, sipas procedurave standarde që ndiqen në këto raste. Afati i transferimeve ka nisur nga data 25 shkurt deri më 16 mars të këtij viti, në mënyrë që studentët të arrijnë të kapin javët e para të semestrit të dytë të vitit akademik.
Në Universitetin Europian të Tiranës ka çdo ditë studentë që interesohen për procedurat e aplikimit për transferimet e studimeve duke kërkuar një eksperiencë të re akademike. Para se ata të mund ta bëjnë realitet “zgjedhjen e dytë”, duhet të ndjekin procedurat e ekuivalentimit të programeve.
“Po çfarë ndodh me këta studentë që duan të transferohen në mes të vitit shkollor? Fillimisht, studentët vijnë tek Zyra e Pranimeve dhe Dekani i Studentëve dhe marrin informacionin e duhur për dokumentacionin e procedurat që do të ndjekin. Më pas ata shkojnë te departamentet përkatëse, ku një grup pedagogësh kanë përgjegjësinë për të bërë verifikimet e duhura dhe për të vendosur për njohjen e krediteve të tyre. Në momentin që këta studentë marrin vendimin për ekuivalentimin e programeve të tyre, nisin procedurat e transferimit të studimeve në UET. Jo çdo kredit, çdo lëndë që ata kanë bërë në universitetin nga vijnë mund të njihet në një universitet tjetër.
Dekania e Studentëve në UET, Anisa Subashi thotë se kjo njohje bëhet në varësi të programeve të studimit që ata kanë bërë atje ku kanë qenë me përkitjen e tyre me programet e studimit në UET.
“Tek ne prandaj vijnë, se kemi programe të veçanta studimi”, thekson ajo. Lëvizshmëria për studentët shqiptarë ka avantazhet e veta, ajo është një mundësi e dytë për ta për të rritur shanset për vetërealizimin profesional të tyre dhe punësimin e mëtejshëm. Sipas udhëzimit të fundit të MAS, studentët kanë të drejtë të transferojnë studimet e tyre drejt universiteteve private deri të hënën e javës që vjen dhe siç bën të ditur Subashi, UET i ka dyert e hapura për ta edhe të shtunën.
als_Latn als_Latn als_Latn als_Latn als_Latn als_Latn als_Latn als_Latn